Diari Oficial de la Generalitat Valenciana


Sumari del DOGV 3387, del 04-12-1998 (1998/9580)

ORDRE de 26 de novembre de 1998, de la Conselleria d'Ocupació, Indústria i Comerç, per la qual es regulen diverses mesures de foment d'ocupació destinades a persones amb discapacitat per a l'exercici de 1999.
----------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   3387

Data del DOGV
:   04-12-1998

Secció del DOGV
:   III. CONVENIS I ACTES - E) CONCESSIÓ DE SUBVENCIONS ADMINISTRATIVES

Número del document
:   1998/9580


Data del document
:   26-11-1998

Organisme emissor
:   Conselleria d'Ocupació, Indústria i Comerç

Tipus de document
:   Ordre

Anàlisi jurídica

ORDRE de 26 de novembre de 1998, de la Conselleria d'Ocupació, Indústria i Comerç, per la qual es regulen diverses mesures de foment d'ocupació destinades a persones amb discapacitat per a l'exercici de 1999. [1998/X9580]
  
Les persones afectades per alguna discapacitat han de fer front a greus problemes d'accés a l'ocupació i veuen minvades per això les seues possibilitats de gaudir d'una renda satisfactòria i d'una qualitat de vida adequada.
  
La Generalitat Valenciana, d'acord amb les consignacions pressupostàries destinades a tal fi i amb les previsions del Programa Operatiu de la Comunitat Valenciana (1994/1999 cofinançat pel Fons Social Europeu), assumeix com un dels seus compromisos principals prestar una atenció prioritària a la problemàtica que pateix aquest col·lectiu a la nostra Comunitat. Amb esta finalitat, la Conselleria d'Ocupació, Indústria i Comerç posa en marxa durant el present exercici diverses mesures polítiques i socials que ajuden a aconseguir un ajust personal per a les persones afectades per algun tipus de discapacitat, a través de la generació directa de llocs de treball.
  
La present ordre regula les mesures de foment d'ocupació destinada a afavorir la integració d'estes persones en centres especials d'ocupació (article 42.2 de la Llei 13/1982, d'Integració Social de Minusvàlids, modificat per la disposició addicional 39 de la Llei 66/1997, de Mesures Fiscals Administratives i de l'Ordre Social, i Ordre de 10 d'abril de 1986, de la Conselleria de Treball i Seguretat Social, DOGV de 14 de maig) i l'establiment com a treballadors o treballadores autònoms. Així mateix, es fixen ajudes per fomentar la contractació temporal de persones amb discapacitat psíquica que apunten a la seua integració final en el mercat laboral ordinari.
  
En virtut d'això i fent ús de les atribucions que em confereixen l'article 35 de la Llei 5/1983, del Govern Valencià, i l'article 47.11 de la Llei d'Hisenda Pública Valenciana,
  
ORDENE
  
CapÍtol I
  
Disposicions generals
  
Article 1. Objecte i àmbit
  
1. L'objecte de la present ordre és establir un programa d'ajudes destinades a promoure i facilitar la integració laboral de persones amb discapacitat, d'acord amb les consignacions que a l'efecte establisca la Llei de Pressupostos de la Generalitat Valenciana per a 1999.
  
2. El règim d'ajudes serà d'aplicació de la manera que es determina en els articles següents.
  
Article 2. Accions susceptibles de suport
  
1. Les ajudes previstes en esta ordre aniran destinades a:
  
a) Creació de llocs de treball en centres especials d'ocupació.
  
b) Manteniment dels llocs indicats en l'apartat anterior.
  
c) Fomentar la contractació temporal de persones amb discapacitat psíquica a través del programa d'ocupació amb suport.
  
d) Facilitar l'establiment com a treballadors autònoms o per compte seu a persones que, afectades per una discapacitat, romanguen en situació de desocupació.
  
2. Les ajudes previstes en esta disposició tenen la naturalesa jurídica de subvencions públiques i la seua quantia es regula per a cada tipus d'acció en els articles corresponents d'esta ordre. La seua concessió estarà condicionada a l'existència de crèdit adequat i suficient per a això en els pressupostos de la Generalitat Valenciana per a 1999.
  
Article 3. Sol·licituds i documentació
  
1. Les sol·licituds per a l'obtenció de les ajudes que es regulen en esta ordre es presentaran en l'imprés normalitzat als llocs i en els terminis assenyalats per a cada tipus d'ajuda en el capítol corresponent de l'ordre.
  
2. Les sol·licituds hauran d'anar acompanyades, a més de la documentació específica que per a cada una de les ajudes concretament s'estableix en els corresponents articles d'esta ordre, de la documentació general següent:
  
a) Documentació acreditativa i identificadora del sol·licitant i, si és procedent, del seu representant legal.
  
b) Documentació acreditativa de trobar-se el sol·licitant al corrent en les obligacions tributàries i davant de la Seguretat Social, en els termes establits en l'ordre de 30 de maig de 1996 de la Conselleria d'Economia i Hisenda, la vigència de la qual haurà d'estendre's fins al moment de l'atorgament de la subvenció.
  
- Certificat de l'Agència Estatal d'Administració Tributària (original).
  
- Alta en l'impost d'activitats econòmiques o rebuts d'estar-ne al corrent, o declaració responsable d'estar-ne exempt del pagament.
  
- Certificat de la Conselleria d'Economia, Hisenda i Administració Pública de la Generalitat Valenciana (original).
  
- Certificat de la Tresoreria General de la Seguretat Social (original).
  
c) Dades de domiciliació bancària segons el model facilitat a l'efecte (fitxa de manteniment de tercers), excepte si s'hagueren presentat amb anterioritat davant de la Conselleria d'Ocupació, Indústria i Comerç i no hi hagueren experimentat variació.
  
d) Si és procedent, declaració responsable de les ajudes de minimis concedides per qualsevol projecte al beneficiari durant els tres últims anys, comptats des de la primera ajuda obtinguda per la norma de minimis, amb indicació de l'import, l'organisme, la data de concessió i el règim d'ajudes en què s'empara; o si és procedent, declaració de no haver-ne rebuda cap.
  
3. Quan la sol·licitud no reunisca els requisits assenyalats en l'article 71 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, o no s'adjunte la documentació que d'acord amb esta ordre resulte exigible, es demanarà a l'interessat que en el termini de 10 dies esmene la falta o adjunte els documents preceptius, amb indicació que, si no ho fa així es considerarà que ha desistit de la seua petició, i s'arxivarà la sol·licitud sense més tràmit.
  
Article 4. Resolució de concessió de les ajudes
  
1. L'òrgan administratiu instructor del procediment podrà demanar del sol·licitant l'aportació addicional d'altres documents o dades aclaridors que considere necessaris per a resoldre la sol·licitud presentada.
  
2. La competència per a la concessió o denegació de les ajudes previstes en esta ordre, correspon al conseller d'Ocupació, Indústria i Comerç.
  
3. La resolució de concessió de les ajudes en determinarà expressament la quantia i incorporarà, si és procedent, les condicions, obligacions i determinacions accessòries a què ha d'ajustar-se el beneficiari.
  
4. La resolució es notificarà als interessats en els termes previstos en l'article 58 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
  
5. El termini màxim per a tramitar i resoldre els expedients serà de dos mesos comptats des de l'acabament del termini de presentació de sol·licituds fixat en esta ordre. Transcorregut el termini sense que s'hi haja dictat resolució, es considerarà desestimada la sol·licitud de concessió de l'ajuda en els termes previstos en els articles 43 i 44 de la Llei 30/1992.
  
6. Les resolucions a què es refereixen els paràgrafs anteriors esgoten la via administrativa i contra elles podrà interposar-se un recurs contenciós administratiu davant del Tribunal Superior de Justícia de la Comunitat Valenciana, en el termini de dos mesos comptats des de l'endemà de la notificació de la resolució corresponent.
  
Article 5. Resolució d'incidències
  
1. L'òrgan competent per a la concessió de les ajudes previstes en esta ordre resoldrà les incidències que es produïsquen amb posterioritat a la seua concessió, com pròrrogues de terminis, modificacions justificades del projecte inicial o qualsevol variació de les condicions particulars de la concessió.
  
2. El beneficiari haurà de comunicar, en qualsevol moment de la vigència de l'expedient, altres ajudes públiques o privades que haguera obtingut o sol·licitat per al mateix projecte amb posterioritat a la data de presentació de la sol·licitud.
  
Article 6. Control de les ajudes
  
1. Correspondrà a la Direcció General d'Ocupació i Economia Social, portar a terme la funció de control de les subvencions concedides i l'avaluació i seguiment d'aquest programa.
  
2. El beneficiari estarà obligat a sotmetre's a les actuacions de control financer de la Intervenció General i, si és procedent, dels òrgans competents del Fons Social Europeu pel que fa a les ajudes concedides.
  
Article 7. Liquidació de les ajudes
  
Una vegada dictada la resolució de concessió es lliurarà l'import de l'ajuda reconeguda a cada beneficiari, de la forma indicada per a cada tipus d'acció en els articles corresponents de la present ordre.
  
Article 8. Obligacions del beneficiari
  
A més de les obligacions específiques que per als beneficiaris de cada tipus d'acció s'estableixen en els corresponents articles d'esta ordre, es declaren amb caràcter general les següents:
  
a) Facilitar totes les dades i la informació, en qüestions relacionades amb les subvencions concedides, que els siguen requerides per la Conselleria d'Ocupació, Indústria i Comerç, i també comunicar a la Conselleria les incidències i variacions que es produïsquen en relació amb aquelles.
  
b) Per tractar-se d'ajudes cofinançades pel Fons Social Europeu, el beneficiari s'ajustarà a les normes de publicitat que estableix la normativa comunitària.
  
Article 9. Minoració i resolució de les ajudes concedides
  
1. L'incompliment de les obligacions, les condicions i els terminis establits en la present ordre i en la resolució, i la concessió amb posterioritat a la presentació de la sol·licitud d'altres ajudes públiques que en el seu conjunt excedisquen els límits establits, podrà donar lloc a la minoració de la subvenció concedida.
  
2. L'incompliment per part del beneficiari de qualsevol dels requisits, les condicions i les altres circumstàncies que originaren l'atorgament de la subvenció, especialment la desqualificació del centre especial d'ocupació mitjançant una resolució de l'òrgan competent, la variació de la finalitat de l'actuació o la falta de justificació, donarà lloc a la incoació, per part de l'òrgan competent per a la concessió de les ajudes, del corresponent expedient que podrà finalitzar, si és procedent, amb la resolució de la subvenció i l'obligació de reintegrar les ajudes percebudes i els interessos de demora des del moment del pagament de la subvenció. En la tramitació del procediment es garantirà, en tot cas, el dret de l'interessat a l'audiència.
  
CapÍtol II
  
Creació de llocs de treball en centres especials d'ocupació
  
Article 10. Ajudes per la creació de llocs de treball
  
1. Les ajudes recollides en aquest capítol tenen com a finalitat donar suport a projectes generadors d'ocupació de caràcter estable per a persones afectades d'alguna discapacitat, a través de la creació o ampliació de centres especials d'ocupació.
  
2. A l'efecte es podran concedir les següents ajudes:
  
a) Subvenció a la contractació en casos de projectes de reconegut interés social que creen llocs de treball de caràcter estable per a persones amb discapacitat i en els quals la inversió en actius fixos siga un element de raonable consideració.
  
b) Subvenció financera de tres punts per a la reducció parcial d'interessos, dels préstecs formalitzats amb les entitats de crèdit que hagen subscrit a l'efecte un conveni amb la Conselleria d'Ocupació, Indústria i Comerç.
  
Els préstecs tindran com a objecte el finançament dels projectes indicats en el punt anterior i la quantia subvencionable d'estos estarà compresa entre 500.000 pessetes i 4.000.000 de pessetes per lloc de treball que es cree.
  
Els préstecs, l'import dels quals no supere els 2.000.000 de pessetes, tindran una durada màxima de cinc anys, i es podrà incloure un any de carència.
  
Per al supòsit de préstec de quantia superior, el termini d'amortització podrà ser de fins a vuit anys, i es podrà incloure dos anys de carència.
  
Tot això, sense perjudici que puguen concertar-se operacions de major durada; en aquest cas el tram que excedisca d'allò anteriorment indicat no serà objecte de subvenció.
  
Els préstecs no podran ser cancel·lats durant el primer any de vida. Si així es fa, el prestatari estarà obligat a reintegrar a la Tresoreria de la Generalitat Valenciana la totalitat de la subvenció percebuda. Si l'amortització anticipada es produeix una vegada transcorregut l'esmentat període, el reintegrament ho serà de la part de la subvenció no meritada.
  
c) Subvenció per assistència tècnica, entenent per tal l'assessorament i formació empresarial, la realització d'estudis de viabilitat, organització o mercat, l'elaboració de projectes, l'assessorament comptable, economicofinancer, comercial i jurídic. L'import de la subvenció no podrà superar el 50% del cost de l'assistència tècnica.
  
3. Les subvencions anteriors (a, b i c) no superaran, en conjunt, la quantia de 2.000.000 de pessetes, per lloc de treball ocupat per persones amb discapacitat, creat amb caràcter estable.
  
Article 11. Beneficiaris de les ajudes regulades en aquest capítol
  
Podran ser beneficiaris de les ajudes els titulars dels centres especials d'ocupació, qualificats i inscrits com a tals en el Registre Administratiu creat per l'Ordre de 10 d'abril de 1986 de la Conselleria de Treball i Seguretat Social, i acreditaran el següent:
  
a) Que el projecte tinga viabilitat tècnica, econòmica i financera.
  
b) Que el projecte implique creació d'ocupació de caràcter estable.
  
c) Que els llocs de treball la creació dels quals se subvencione siguen coberts per persones amb discapacitat desocupades inscrites a les oficines d'ocupació o altres agències de col·locació degudament autoritzades.
  
Article 12. Documentació, lloc i termini
  
1. Documentació:
  
A més de la documentació general que estableix l'article 3.2, les sol·licituds d'ajudes per a la creació de llocs de treball en centres especials d'ocupació aniran acompanyades de la documentació específica següent:
  
- Acreditació d'haver realitzat, si és procedent, la justificació documental de conformitat amb allò que s'ha indicat en l'article 5 de l'Ordre de 10 d'abril de 1986 abans esmentada (Memòria: titularitat, ubicació, activitat principal i secundària i compliment o no, dels seus objectius econòmics i d'ajust personal i social. Causes que hi han influït. Relació de plantilla, balanç i compte d'explotació).
  
- Identificació del representant, en el cas que siga un centre especial d'ocupació de nova creació.
  
- Memòria detallada del projecte i antecedents, i també les fonts de finançament.
  
- Factures proforma o pressupostos de les inversions que es realitzaran i, si és procedent, projecte tècnic.
  
- Relació de treballadors i treballadores que es contractaran, dels quals haurà d'acreditar-se'n la condició de discapacitació i la situació de sol·licitant d'ocupació.
  
- Si és procedent, certificat d'aprovació del préstec que se subvencionarà expedit per l'entitat creditícia que concedeix.
  
2. Lloc de presentació:
  
Les sol·licituds per a l'obtenció de les ajudes regulades en aquest capítol es presentaran en el Registre General de la Conselleria d'Ocupació, Indústria i Comerç (c/ Colom, 66), sense perjudici d'allò que s'ha establit en l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
  
3. Termini: El termini per a presentar les sol·licituds per a l'obtenció de les ajudes regulades en aquest capítol serà des de l'endemà de la publicació de l'ordre fins al 30 de juny de 1999.
  
Article 13. Criteris d'avaluació per a la concessió de les ajudes
  
Per a la concessió de les ajudes es tindran en compte els següents criteris:
  
a) Tipus i grau de minusvalidesa dels treballadors contractats.
  
b) Consideració de la contractació fixa en el conjunt de la plantilla del centre.
  
c) Serveis d'ajust personal i social que preste el centre als seus treballadors amb discapacitat, definits en l'article 42.2 de la Llei 13/1982, d'Integració Social de Minusvàlids, modificat per la disposició addicional 39 de la Llei 66/1997.
  
Article 14. Justificació i pagament de les ajudes
  
Les ajudes per creació de llocs de treball es faran efectives en els següents termes:
  
a) La subvenció a la contractació se satisfarà, després de l'acreditació de les contractacions realitzades.
  
b) Les subvencions financeres s'endossaran d'una sola vegada a l'entitat creditícia corresponent després de la presentació del contracte de préstec davant d'esta Conselleria en un termini de 30 dies des de la data de notificació de la resolució de concessió. Les ajudes es destinaran a l'amortització del principal, en els termes dels convenis de col·laboració vigents en cada exercici. No obstant això, les entitats podran formalitzar els préstecs abans de conéixer l'aprovació o denegació de l'ajuda, si bé el prestatari haurà d'assumir el risc de fer front als interessos, en cas que no obtinga la subvenció sol·licitada.
  
c) La subvenció per assistència tècnica se satisfarà després de la presentació de les factures justificatives de la despesa realitzada.
  
CapÍtol III
  
Ajudes per al manteniment de llocs de treball
  
en centres especials d'ocupació
  
Article 15. Manteniment de llocs de treball
  
A fi de facilitar el manteniment dels llocs de treball, els centres especials d'ocupació podran accedir a les següents ajudes:
  
1. Subvenció salarial, corresponent als llocs de treball ocupats per persones amb discapacitat contractades per temps indefinit, o per temps determinat d'acord amb la legislació laboral vigent.
  
El seu import no excedirà del 50% del salari mínim interprofessional, vigent en cada moment.
  
Quan un treballador o treballadora es trobe en situació d'incapacitat temporal (IT) la subvenció salarial mencionada en aquest apartat es referirà exclusivament als dies, el pagament de la qual anirà a càrrec del centre especial d'ocupació.
  
2. Bonificació de la totalitat de l'aportació empresarial a la Seguretat Social, inclosa la corresponent a les contingències d'accidents de treball i malaltia professionals i quotes de recaptació conjunta.
  
Estes bonificacions seran deduïdes directament pels centres especials d'ocupació de les quotes que es pagaran mensualment a la Seguretat Social, d'acord amb la normativa vigent en esta matèria.
  
En aquells centres en què, per l'activitat econòmica que es desenrotlle o pel tipus o grau de discapacitat dels treballadors i treballadores que en s'hi integren es requerisca un pla formatiu especial caldrà ajustar-se a allò que s'ha disposat en l'article 7 del Reial Decret 1.368/1985, de 17 de juliol, que regula la relació laboral de caràcter especial dels que treballen en centres especialitzats d'ocupació.
  
3. Subvencions per assistència tècnica i per serveis d'ajust personal i social destinades a:
  
- Contractació de personal de suport terapèutic o laboral, o rehabilitació cultural i esportiva. Excepcionalment serà objecte d'ajuda la contractació de personal directiu.
  
- Estudis de viabilitat, organització i diagnosi.
  
- Auditories i informes econòmics.
  
L'import d'esta ajuda no superara el 50% del cost estimat.
  
4. Subvenció per a l'adaptació de llocs de treball i eliminació de barreres arquitectòniques en una quantia màxima no superior a 300.000 pessetes per lloc de treball i sense que en cap cas ultrapassen el 80% del cost ocasionat per la indicada adaptació o eliminació, amb un límit màxim de 15.616.879 de pessetes.
  
1.5. Subvenció, per una sola vegada, destinada a sanejar i equilibrar financerament els centres especials d'ocupació, a fi d'aconseguir-ne la reestructuració perquè abasten nivells de productivitat i rendibilitat que garantisquen la seua viabilitat i estabilitat. Esta ajuda no podrà cobrir resultats adversos derivats d'una gestió deficient segons el criteri de l'administració.
  
6. Subvenció adreçada a equilibrar el pressupost d'aquells centres especials d'ocupació que manquen de fi de lucre i siguen d'utilitat pública i imprescindibles. Esta subvenció no podrà cobrir resultats adversos derivats d'una gestió deficient segons el criteri de l'administració.
  
Per a la concessió i determinació de la seua quantia es tindrà en compte allò que s'ha disposat en l'article 12 del Reial Decret 2.273/1985, de 4 de desembre, pel qual s'aprova el Reglament dels Centres Especials d'Ocupació.
  
Article 16. Requisits dels beneficiaris
  
Els titulars dels centres especials d'ocupació, qualificats i inscrits com a tals en el registre administratiu creat per l'Ordre de 10 d'abril de 1986, de la Conselleria de Treball i Seguretat Social, hauran de complir els següents requisits:
  
a) Per a la subvenció salarial: haver pagat el salari corresponent als treballadors discapacitats del centre.
  
b) Per a la bonificació de quotes a la Seguretat Social: acreditar el compliment, en temps i forma, de les obligacions que en matèria de cotització tenen els centres especials d'ocupació.
  
c) Per a la subvenció per assistència tècnica: motivar la necessitat de l'acció per la qual se sol·licita l'ajuda.
  
d) Per a la subvenció destinada a adaptar llocs de treball i eliminar barreres arquitectòniques: justificar-ne la necessitat mitjançant l'oportuna memòria i/o, si és procedent, el projecte tècnic en els termes de l'article 46.3 del Text Refós de la Llei d'Hisenda Pública de la Generalitat Valenciana.
  
e) Per a la subvenció d'equilibri financer i l'ajuda d'equilibri pressupostari: acreditar que el centre, a més de tindre viabilitat tècnica, econòmica i financera, es troba en el moment de la sol·licitud en una situació financera tal que es posa en greu perill la seua subsistència i, per tant, el manteniment dels llocs de treball. Per a això s'haurà de presentar la documentació econòmica precisa (balanços, comptes d'explotació...) que permeta determinar la necessitat i quantia de l'ajuda que garantisca la reestructuració i viabilitat del centre.
  
Article 17. Documentació, lloc i termini
  
1. Documentació:
  
A més de la documentació general que estableix l'article 3.2 i de l'acreditació d'haver realitzat, si és procedent, la justificació documental d'acord amb allò que s'ha indicat en l'article 5 de l'Ordre de la Conselleria de Treball i Seguretat Social de 10 d'abril de 1986 (memòria economicosocial, plantilla, balanç i comptes d'explotació), haurà d'adjuntar-se en cada cas, la següent:
  
a) Costos salarials
  
- Relació nominativa del personal amb discapacitat per als llocs de treball del qual se sol·licita la subvenció.
  
- Justificació dels rebuts salarials dels treballadors i treballadores discapacitats des de l'1 de gener de 1999 fins al mes anterior a la data de presentació de la sol·licitud.
  
- En el supòsit que siguen contractats temporalment, hauran d'aportar els contractes de treball, informes d'alta en Seguretat Social i l'acreditació de la seua discapacitat i situació de sol·licitant d'ocupació.
  
- Informes de baixa i alta per incapacitat temporal.
  
b) Bonificacions de quotes de la Seguretat Social
  
- Codi del compte de cotització del centre especial d'ocupació, mitjançant l'aportació del document TA 6 (alta d'empresa en la Seguretat Social).
  
c) Assistència tècnica
  
- Memòria valorada.
  
- Contractes de treball o de prestació de serveis, si és procedent.
  
- Documents d'alta en el sistema de la Seguretat Social, si és procedent.
  
d) Adaptació de llocs de treball
  
- Memòria valorada i estudi tecnicoeconòmic.
  
- Pressupostos i factures proforma de la inversió que es realitzarà i projecte tècnic, si és procedent.
  
e) Subvenció d'equilibri financer i ajuda a l'equilibri pressupostari
  
- Memòria explicativa del desequilibri financer i el seu origen.
  
- Estudi economicofinancer de viabilitat.
  
- Balanços i comptes d'explotació que es preveuen per als dos exercicis següents.
  
2. Lloc de presentació:
  
Les sol·licituds per a l'obtenció de les ajudes regulades en aquest capítol es presentaran en el Registre General de la Conselleria d'Ocupació, Indústria i Comerç (c/ Colom, 66), sense perjudici d'allò que s'ha establit en l'article 38.4 de la Llei 30/1992, de 26 de novembre, de Règim Jurídic de les administracions Públiques i del Procediment Administratiu Comú.
  
3. Termini:
  
Les sol·licituds d'ajudes regulades en aquest capítol hauran de formalitzar-se des de l'endemà de la publicació de la present ordre en el Diari Oficial de la Generalitat Valenciana, fins al 31 de gener de 1999, llevat que el centre no haja iniciat encara les seues activitats; en aquest cas, el termini màxim per a la petició de les ajudes serà d'un mes a partir d'aqueix moment, amb la data límit del dia 15 de setembre de 1999.
  
En el supòsit d'ampliació de plantilla, la sol·licitud d'ajuda respecte dels nous treballadors es realitzarà en el termini assenyalat de 30 dies, comptats a partir de la data de la seua contractació. En tot cas, les sol·licituds no podran ser posteriors al 15 de setembre de 1999.
  
Article 18. Criteris d'avaluació per a la concessió de les ajudes
  
Per a la concessió de les ajudes es tindran en compte els següents criteris:
  
a) Tipus i grau de minusvalidesa dels treballadors contractats.
  
b) Consideració de la contractació temporal en el conjunt de la plantilla del centre.
  
c) Serveis d'ajust personal i social que preste el centre als seus treballadors amb discapacitat.
  
d) Personal amb discapacitat procedent del centre que s'haguera inclòs en el mercat ordinari de treball.
  
Article 19. Justificació i pagament
  
Les ajudes per manteniment de llocs de treball en centres especials d'ocupació es faran efectives en els següents termes:
  
a) Les ajudes salarials de l'article 15.1 i les corresponents a l'assistència tècnica indicades en l'article 15.3, es justificaran mitjançant el pagament de salaris i despeses subvencionables a través de nòmines, TC1, TC2 i, si és procedent, factures acreditatives de la despesa efectuada, que presente el beneficiari en els següents terminis:
  
- Primer termini: de l'1 al 15 de març.
  
- Segon termini: de l'1 al 15 de juny.
  
- Tercer termini: de l'1 al 15 d'octubre.
  
- Quart termini de l'1 al 5 de desembre.
  
- Cinqué termini: de l'1 al 15 de febrer de 2000.
  
b) La subvenció per a l'adaptació de llocs es pagarà després de la presentació de les factures i dels certificats d'obra, corresponents a les inversions efectivament realitzades, en els termes de l'article 47 bis, 1, apartat d) del Text Refós de la Llei d'Hisenda Pública de la Generalitat Valenciana.
  
c) Les subvencions d'equilibri financer i d'equilibri pressupostari establides en l'article 15.5 i 6 es lliuraran d'una sola vegada de forma immediata a la seua concessió.
  
En el termini d'un mes el centre beneficiari haurà de presentar la justificació econòmica i comptable que justifique l'aplicació de l'ajuda percebuda.
  
CapÍtol IV
  
Foment de l'ocupació de persones amb discapacitat psíquica: ocupació amb suport
  
Article 20. Ajudes
  
1. A fi de potenciar experiències singulars que comporten la creació de llocs de treball per a persones amb discapacitat psíquica en empreses ordinàries, a través, fonamentalment, d'accions basades en l'ocupació amb suport, s'estableixen les següents ajudes:
  
a) Ajudes als promotors del Projecte d'Ocupació amb Suport.
  
Es destinaran ajudes a aquelles entitats que promoguen projectes que suposen una experiència innovadora en l'àmbit de la integració laboral de les persones amb discapacitat psíquica en el mercat ordinari de treball, i aconseguisquen la seua contractació en empreses col·laboradores, utilitzant-hi els serveis del personal de suport (cercador d'ocupació, preparador laboral, formador etc.).
  
Amb esta ajuda es podrà subvencionar fins al 80% del salari del personal de suport en proporció directa amb el nombre de persones amb discapacitat psíquica integrades en el mercat laboral ordinari.
  
b) Ajudes per a les empreses col·laboradores.
  
Es destinaran ajudes a aquelles empreses que, acreditades com a col·laboradores del projecte, contracten persones amb discapacitat psíquica, de conformitat amb la legislació laboral vigent.
  
Amb l'ajuda es podrà subvencionar fins al 100% del salari del personal amb discapacitat psíquica durant el període de contractació temporal a l'empresa col·laboradora. La seua quantia no excedirà de 900.000 pessetes.
  
2. Les subvencions recollides en l'apartat b), mentre no siguen autoritzades per la Comissió Europea d'acord amb els articles 92 i 93 TCE, tindran la consideració d'ajudes de minimis i per tant la concessió estarà subjecta a la Comunicació de la Comissió Europea sobre ajudes de minimis (96/C 69/06).
  
Article 21. Beneficiaris
  
Podran ser beneficiaris de les ajudes previstes en aquest capítol:
  
a) Promotors del Projecte d'Ocupació amb Suport: administracions públiques o entitats sense fi de lucre que no tinguen la qualificació de centre especial d'ocupació.
  
b) Entitats col·laboradores: empreses privades qualsevol que siga la seua forma jurídica de constitució, i que no tinguen la qualificació de centre especial d'ocupació.
  
Article 22. Documentació, lloc i termini
  
1. Documentació. A més de la indicada en l'article 3.2 s'haurà d'aportar:
  
a) Pels promotors del projecte
  
- Memòria de l'acció que es realitzarà.
  
- Contractes i alta en la Seguretat Social del personal de suport
  
- Càlcul dels salaris del personal de suport (cercador d'ocupació, preparador laboral, formadors, etc.).
  
- Relació dels treballadors i treballadores amb discapacitat inclosos en l'acció.
  
b) Per les empreses contractants
  
- Certificat lliurat per l'entitat promotora del projecte relatiu a la condició d'empresa col·laboradora en aquest.
  
- Contractes de treball i informes d'alta en Seguretat Social.
  
- Declaració responsable d'ajudes de minimis segons allò disposat en l'article 3, apartat 2, lletra d).
  
2. Lloc de presentació:
  
Les sol·licituds per a l'obtenció de les ajudes regulades en aquest capítol es presentaran en el Registre General de la Conselleria d'Ocupació, Indústria i Comerç (c/ Colom, 66), sense perjudici d'allò que s'ha establit en l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
  
3. Termini:
  
Des de l'endemà de la publicació d'esta ordre, fins al 30 de setembre de 1999.
  
Article 23. Criteris per a l'avaluació de la concessió de les ajudes
  
Per a la concessió de les ajudes es tindran en compte els següents criteris:
  
- Funció social del projecte.
  
- Previsible integració de les persones amb discapacitat en el mercat ordinari de treball.
  
- Relació entre el nombre de personal de suport i les previsions de col·locació del personal amb discapacitat psíquica.
  
Article 24. Justificació i pagament
  
Les ajudes se satisfaran, en funció de la justificació de despeses salarials, a través de nòmines, TC1 i TC2, que presente el beneficiari en els següents terminis:
  
- Primer termini: de l'1 al 15 de març.
  
- Segon termini: de l'1 al 15 de juny.
  
- Tercer termini: de l'1 al 15 d'octubre.
  
- Quart termini: de l'1 al 5 de desembre.
  
- Cinqué termini: de l'1 al 15 de febrer del 2000.
  
CapÍtol V
  
Foment de l'ocupació autònoma per a persones
  
amb alguna discapacitat
  
Article 25. Ajudes a l'ocupació autònoma
  
Les persones amb alguna discapacitat que, trobant-se en situació de desocupació, vulguen establir-se com a treballadors i treballadores autònoms o per compte seu podran accedir a les següents ajudes:
  
a) Subvencions com a renda de subsistència de 500.000 pessetes, que contribuïsquen a garantir uns ingressos mínims durant l'inici de l'activitat econòmica.
  
b) Subvencions financeres per a la reducció d'interessos de préstecs destinats a finançar les inversions necessàries per a la constitució de treballadors autònoms o per compte seu.
  
Per a ser subvencionables, els préstecs hauran de ser concedits per aquelles entitats de crèdit que tinguen subscrit a l'efecte el pertinent conveni de col·laboració financera amb la Conselleria d'Ocupació, Indústria i Comerç.
  
No seran subvencionables els préstecs que no reunisquen les condicions i característiques indicades en els esmentats convenis.
  
La quantia de l'ajuda equivaldrà a tres punts de reducció en els interessos de préstecs destinats a finançar inversions necessàries per a la constitució en treballador per compte seu. Es calcularan com si els interessos de cada any es meritaren d'una sola vegada en el moment de concessió del préstec.
  
L'import dels préstecs objecte de la subvenció estarà comprés entre 1.000.000 i 6.000.000 de pessetes. Quan el préstec siga superior a 2.000.000 de pessetes, el peticionari haurà d'adjuntar un pla d'inversions; en aquest cas el valor del pla fixarà l'import màxim del préstec subvencionable. En els préstecs l'import dels quals no supere els 2.000.000 de pessetes, l'amortització serà com a màxim de cinc anys, i en els superiors a aquest import, podrà ser de fins a vuit anys; tot això sense perjudici que puguen concertar-se operacions de major durada i quantia; en aquest cas, el tram que excedisca de l'anteriorment indicat no serà objecte de subvenció.
  
El tipus d'interés, podrà ser fix o variable i es determinarà per a 1999 en la forma que estableixen els convenis en vigor.
  
El préstec podrà formalitzar-se amb anterioritat a la sol·licitud de l'ajuda, però sempre dins de l'any 1999.
  
Article 26. Requisits específics dels beneficiaris
  
Els qui sol·liciten les ajudes per al seu establiment com a treballadors i treballadores per compte seu hauran de reunir els següents requisits:
  
- Tindre reconeguda la condició de minusvàlid o minusvàlida o estar en condicions d'obtindre l'esmentat reconeixement dins de l'any 1999.
  
- Trobar-se en situació de desocupació i inscrits com a sol·licitants d'ocupació a les oficines d'ocupació o altres agències de col·locació degudament autoritzades, amb àmbit d'actuació a la Comunitat Valenciana en el moment de petició de les ajudes.
  
S'entendrà com a treballador autònom o per compte seu aquell que realitza de forma habitual, personal i directa una activitat econòmica a títol lucratiu sense subjecció per això a contracte de treball i encara que utilitze el servei remunerat d'altres persones. No tindran esta consideració els socis de societats mercantils de capital.
  
No podran accedir a estes ajudes els qui no desenrotllen una activitat econòmica amb caràcter continuat, i quedaran excloses, en conseqüència, totes aquelles que, en essència, siguen de temporada.
  
Tampoc no podran obtindre les ajudes establides en esta ordre els qui les hagueren gaudides en algun dels tres exercicis anteriors al de nova petició.
  
Article 27. Documentació, lloc i termini
  
1. Documentació:
  
Els qui sol·liciten les ajudes per a establir-se com treballadors autònoms, hauran d'aportar, a més de la indicada en l'article 3.2, la següent documentació, en original o fotocòpies confrontades:
  
- DNI i targeta NIF.
  
- Memòria relativa a l'activitat que es realitzarà, amb indicació d'inversions projectades i fonts de finançament.
  
- En el supòsit d'inversió en actius fixos, factures proforma o pressupost de la inversió.
  
- Certificat de qualificació de discapacitat.
  
- Targeta de sol·licitant d'ocupació.
  
- Informe de vida laboral emés per la Tresoreria General de la Seguretat Social.
  
- Certificat d'aprovació del préstec subvencionable, si és procedent.
  
- En el supòsit de préstec superior a 2.000.000 de pessetes, projecte d'inversions i pressupostos de les dites inversions.
  
- En el cas d'haver iniciat l'activitat, prèviament a la sol·licitud de les ajudes haurà d'aportar-se declaració d'alta en l'impost d'activitats econòmiques i acreditació d'alta en el règim especial de treballadors autònoms de la Seguretat Social, si és procedent
  
- Declaració responsable de no haver gaudit en algun dels tres exercicis anteriors d'estes ajudes ni sol·licitat en aquest exercici altres subvencions pel mateix concepte
  
- Els documents indicats en l'apartat b) del punt 2 de l'article 3, podran ser substituïts, si és procedent, per una declaració responsable del sol·licitant si aquest no està obligat a acreditar els dits punts.
  
2. Lloc de presentació:
  
Les sol·licituds per a l'obtenció de les ajudes regulades en aquest capítol hauran d'adreçar-se a la Direcció General d'Ocupació i Economia Social i es presentaran en l'imprés normalitzat en les corresponents àrees territorials de treball o per mitjà de qualsevol altra de les formes establides en l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
  
3. Termini: el termini per a la presentació de sol·licituds finalitzarà el 30 de setembre de 1999.
  
Article 28. Criteris d'avaluació per a la concessió de les ajudes
  
Les ajudes s'atorgaran per ordre d'entrada de la sol·licitud en el registre de la corresponent àrea territorial mentre hi haja consignació pressupostària per a això, i tindran prioritat les sol·licituds acompanyades de la documentació completa.
  
Article 29. Justificació i pagament
  
Les ajudes per a l'ocupació autònoma de persones minusvàlides es faran efectives en els següents termes:
  
- La subvenció en concepte de renda de subsistència es farà efectiva després de la justificació per part de l'interessat, en el termini de dos mesos des de la notificació de la resolució de concessió, de l'inici de l'activitat laboral per compte seu i, si és procedent, l'alta en el corresponent règim especial de treballadors autònoms de la Seguretat Social, llevat que ja haguera acreditat estos punts amb anterioritat.
  
- La subvenció financera en concepte de reducció d'interessos seguirà el règim indicat en l'article 14.b).
  
Article 30. Obligacions del beneficiari
  
Els destinataris de les ajudes tindran l'obligació de mantindre l'activitat per compte seu durant un temps mínim de cinc anys. En cas contrari i exceptuant-se els supòsits de cessament per força major, estaran obligats a reintegrar a la Tresoreria de la Generalitat Valenciana la subvenció percebuda en quantia proporcional al temps de permanència.
  
DISPOSICIONS ADDICIONALS
  
Primera
  
La concessió de les ajudes previstes en esta ordre estarà condicionada a l'existència de crèdit adequat i suficient per a això en els pressupostos de la Generalitat Valenciana per a l'exercici 1999.
  
Per a complir allò que s'ha previst en l'article 47.11 del Text Refós de la Llei d'Hisenda Pública i d'acord amb el que establisca la Llei de Pressupostos de la Generalitat Valenciana per a 1999, per ordre de la Conselleria d'Ocupació, Indústria i Comerç es faran públics les línies de crèdit i l'import global màxim destinat a la concessió de les ajudes previstes en la present disposició.
  
Segona
  
En el cas que els documents exigits que han d'acompanyar la sol·licitud de concessió d'ajudes ja els tinguera qualsevol òrgan de l'administració actuant, el sol·licitant podrà acollir-se a allò que s'ha establit en l'apartat f) de l'article 35 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, sempre que s'hi facen constar la data i l'òrgan o dependència on es presentaren o, si és procedent, s'emeteren, i que no hagen transcorregut més de cinc anys des de l'acabament del procediment al qual corresponguen.
  
En els supòsits d'impossibilitat material d'obtindre el document, l'òrgan competent podrà demanar-ne al sol·licitant la presentació o, si de cas hi manca, l'acreditació per uns altres mitjans dels requisits a què es refereix el document.
  
DISPOSICIONS FINALS
  
Primera
  
Es faculta el director general d'Ocupació i Economia Social per a dictar les disposicions i adoptar les mesures que considere oportunes per al desenrotllament i l'aplicació d'allò que s'ha disposat en la present ordre.
  
Segona
  
Esta ordre entrarà en vigor el dia de la seua publicació en el Diari Oficial de la Generalitat Valenciana.
  
València, 26 de novembre de 1998
  
El conseller d'Ocupació, Indústria i Comerç,
  
DIEGO SUCH PÉREZ